Na temelju članka 43. Zakona o zaštiti na radu („Narodne novine“ 71/14., 118/14. i 154/14.), članka 17. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učpenika te prijave svakog kršenja tih prava nadležnim tijelima („Narodne novine“ 132/13.) i članka 47. Statuta Osnovne škole Višnjevac iz Višnjevca, uz prethodno savjetovanje sa sindikalnim povjerenikom u funkciji radničkog vijeća, Školski odbor na sjednici održanoj dana 4. listopada 2018. godine donio je:

**PRAVILNIK**

**O KORIŠTENJU SUSTAVA VIDEO NADZORA**

1. OPĆE ODREDBE

Članak 1.

Ovim se Pravilnikom o korištenju sustava video nadzora (u daljem tekstu: Pravilnik) u Osnovnoj školi Višnjevac iz Višnjevca (u daljem tekstu: Škola) uređuje prikupljanje, obrada i čuvanje osobnih podataka korištenjem sustava video nadzora u Školi zbog sigurnosti učenika, radnika, posjetitelja/stranaka i imovine Škole, a posebno radi zaštite imovine za koju je zakonom određeno da se trajno čuva te imovine koja služi za pohranjivanje i obradu podataka.

Škola prikuplja osobne podatke korištenjem sustava video nadzora koji bilježi podatke izgleda i kretanja osoba.

Opseg prikupljanja i daljnja obrada podataka korištenjem sustava video nadzora je ograničen na ispunjenje svrhe iz stavka 1. ovog članka.

Sustav video nadzora obuhvaća prostor koji se nalazi neposredno oko Škole (vanjski prostor škole i školsko igralište), sva ulazna i izlazna vrata u Školi te hodnike u zgradi Škole i na katu, te stubišta.

Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

Izrazi koji se u ovom Pravilniku koriste, a koji imaju rodno značenje, koriste se neutralno i odnose se jednako na muški i ženski rod.

1. SVRHA KORIŠTENJA VIDEONADZORA

Članak 2.

Podatci prikupljeni korištenjem sustava video nadzora nalaze se na snimaču koji je zaključan u za to posebno namijenjenom sigurnosnom ormaru u uredu ravnatelja Škole.

Snimke koje su snimljene sustavom videonadzora a sadrža podatke o osobama prikupljene sustavom video nadzora ne smiju se koristiti izvan zakonske namjene.

Pristup podacima, odnosno uvid u sadržaj nastao korištenjem video nadzora ima ravnatelj Škole.

Presnimavanje i pohrana sadržaja nastalog korištenjem sustava video nadzora na druge medije, kao i daljnje korištenje istog dopušteni su isključivo u slučajevima određenim zakonom.

1. OPSEG, NAČIN I VRIJEME ČUVANJA PODATAKA

Članak 3.

Podaci prikupljeni korištenjem sustava video nadzora nalaze se na snimaču i čuvaju se naduže trideset dana od dana nastanka, a nakon proteka tog vremena, snimljeni podaci se brišu ili uništavaju na odgovarajući način

Ravnatelj Škole može odlukom ovlastiti radnika Škole da ima pravo pristupa snimljenim podacima video nadzorom.

U slučaju opravdane potrebe, a u svrhu dokazivanja, ravnatelj Škole može u svakom pojedinom slučaju odlučiti da se podaci čuvaju i duže od vremena navedenog u stavku 1. ovog članka. Snimke kojim se dokazuje povreda svrhe nadzora pohraniti će se na optički disk (CD, DVD i sl.) te se čuvaju godinu dana od dana pohranjivanja.

Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništenja imovine i sl. kada se prikupljeni podatci o takvim događajima mogu sačuvati kao dokazni materijal te na pisani zahtjev ustupiti pravosudnim i policijskim tijelima.

1. ZAŠTITA PRAVA UČENIKA, RADNIKA I SVIH DRUGIH OSOBA KOJE SE NAĐU U ŠKOLU

Članak 4.

Ravnatelj Škole dužan je osigurati da se na vidnom mjestu pri ulasku u prostor, kao i unutrašnjost prostorija, istakne obavijest da se prostor nadzire sustavom tehničke zaštite.

Ravnatelj Škole, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

1. ZAVRŠNE ODREDBE

Članak 5.

Ovaj pravilnik stupa na snagu osmog dana od dana objave na oglasnoj ploči Škole.

Predsjednica Školskog odbora:

Željka Čokolić

KLASA: 003-01/18-01

URBROJ: 2158-24-18-55

U Višnjevcu, 4. listopada 2018. godine

Ovaj Pravilnik je objavljen na oglasnoj ploči Škole dana 5. listopada 2018. godine i stupio je na snagu dana 15. listopada 2018. godine.

Ravnatelj:

Dane Končar